Ciucă este încrezător. "Dezvoltarea este posibilă pentru că există stabilitate politică"
- Emma Cristescu
- 22 martie 2024, 15:43
Nicolae Ciucă, prezent la Beclean, unde a vizitat lucrările de infrastructură ale variantei de ocolire a orașului împreună cu premierul Marcel Ciolacu, a spus că investițiile sunt făcute cu fonduri locale, guvernamentale și bani europeni. El a declarat că dezvoltarea este posibilă pentru că există stabilitate politică.
Nicolae Ciucă consideră că dezvoltarea este posibilă
"Dezvoltarea este posibilă pentru că există stabilitate politică. Fiind aici împreună cu premierul, cu reprezentanţii celor două partide din coaliţie, doresc să subliniez că este nevoie de această coerenţă a angajamentului şi asumării responsabilităţii pe întreaga linie, de la nivel local la nivel guvernamental, în interiorul Guvernului, între instituţii şi ministere, la nivelul Parlamentului. (...) Cred că suntem cu toţii conştienţi că dezbinarea şi haosul sunt duşmanii României, duşmanii noştri, ai tuturor, pentru că în loc să putem să punem laolaltă toate eforturile şi toată forţa să ne dezvoltăm, să avem o dinamică a dezvoltării, haosul are efecte în tot ceea ce înseamnă derularea proiectelor şi absorbţia fondurilor", a subliniat președintele PNL.
Este nevoie de responsabilitate la guvernare
Ciucă a mai spus că este nevoie de responsabilitate la guvernare și că "liderii politici trebuie să dea deoparte tot ceea ce ţine de orgoliul personal, al partidelor, pentru a putea să îşi dedice întreaga activitate aşteptării cetăţenilor."
Nicolae Ciucă este încrezător
Fostul premier a declarat că în acest moment situația este bună și că speră să rămână așa. El a spus că românii au nevoie de ordine, asumare și claritatea.
"Cetățenii așteaptă de la noi să fie ordine, să existe o asumare și o claritate în tot ceea ce ne propunem să facem pentru ei, pentru dezvoltarea sistemului de educație, sănătate, infrastructură rutiera. Toate se realizează prin stabilitate. În acest moment, ne aflăm pe un drum bun și nu avem alt lucru de făcut decât să-i menținem direcția.", a mai spus Ciucă.